Dis weer tyd vir die laaste skooleksamen van die jaar en ja, soms moet Ma en Pa net so hard soos hul kinders vir die eksamen leer. Party kinders leer makliker as ander en sommige kinders moet behoorlik gesoebat, gesmeek en gedreig word om hulle voor die boeke te kry. Watse wenke het ouers vir ander ouers? Ons vind uit.
Ek gee vir my dogter een lepel stroop per dag tydens eksamentyd wat met konsentrasie, breinfunksie en rustigheid help. Dit is spesiaal vir kinders geformuleer wat eksamen skryf.
Ek gee ook vir haar spesifieke tye wanneer sy wat moet doen. Soos leertyd en ontspantyd. As dit leertyd is, moet die selfoon af.
My oudste seun skryf tans matriekeksamen. Ek het seker gemaak dat sy studieplek netjies en gemaklik is met ‘n studielamp en ‘n waaier. Sy eksamenrooster is teen die yskas opgeplak sodat almal in die huis weet wanneer hy skryf en dit respekteer.
Ons het oor studietyd ooreengekom en ek probeer my bes om hom daarby te laat hou. Ek het ook vir hom vorige vraestelle gekry wat hy deurwerk en ek vra uit oor die onderwerpe waaroor hy skryf sodat ek kan agterkom of hy sy werk ken of nie.
Ek gee vir hom B-kompleks-vitamiene en het ‘n lekker “survival kit” met sy gunstelingpeuselhappies vir hom saamgestel. Ons studiereël is dat die kinders hul selfone afsit en dit vir my gee as hulle studeer.
Ons maak rympies vir my graadviertjie op en wat vir my seun werk, is as ons die rympies snaaks maak – soms ook met swetswoorde! Dis al hoe ek hom kan kry om van geskiedenis te hou.
Opsommings het altyd vir my gewerk en hulle moet baie piesangs in eksamentyd eet, want dit is goed vir die brein en help glo om inligting beter te onthou.